ገለ ደሞክረስያውያን ብጾትካ ኣባለት ባይቶ ካብ ስልጣኑ ከውርድዎ'ዮም ዝጽዕሩ ዘለዉ። መርገጺ ትራምፕ፡ ፕረዚደንት ድሕሪ ምዃኑ ይኹን ቅድሚኡ፡ ዓሌተኛ፡ ዜነፎቢክ [ንስደተኛታት ዝጸልእ]፡ ሴክሲስት [ኣብ ጾታዊ ኣድልዎ ዝኣምን]፡ ኩሉ እቲ ክገብሮ ዝጸንሐ ንህዝቢ ኣመሪካ ዝመቓቕል'ዩ። ትራምፕ ኣብ ስልጣን ምምጽኡ ዝፈጠሮ እንኮ እወታዊ ነገር እንተሎ፡ ህዝቢ ድልታቱ ንምርግጋጽ ምስማሩ'ዩ። ህዝቢ ዝደልዮ ድማ፡ ኩሉ ሰብ ክዕወት ዕድል እትፈጥር፡ ኩሉ ዝኸብረላ ኣሜሪካ ክትህሉ'ዩ። ብዛዕባ'ቲ መስርሕ 'ኢምፒችመንት' (ካብ ስልጣን ናይ ምውራድ መስርሕ) እንተኾይኑ፡ ጸብጻብ ሮበርት ሙለር [ንምትእትታው ሩስያ ኣብ ምርጫ ኣመሪካን ተራ ትራምፕን ንምጽራይ ዝተገብረ መርመራ] ብግልጺ'ኣስፊርዎ'ሎ። ትራምፕ ዝነበሮ ምትሕብባር [ምስ ሩስያ]ን፡ ነቲ ሓቂ ከይፍለጥ ዝገበሮ ጻዕሪ'ውን ተነጺሩ'ሎ። ስለዚ፡ ዝኾነ ደሞክራት ነቲ መስርሕ ክድግፍ ኣለዎ በሃላይ'የ። ካብቶም ንደሞክራትስ ወኪሎም ኣብ ፕረዚደንታዊ ምርጫ ንምስታፍ ጎስጓስ ጀሚሮም ዘለዉ፡ ኣባላት ሰልፍኻ ንመን ኢኻ ትድግፍ?
